Príloha č. 7

Verejné prístavy, a. s. – správa o výkone práv akcionára v akciovej spoločnosti so 100 % majetkovou účasťou štátu v pôsobnosti Ministerstva dopravy, pôšt a telekomunikácií SR v období od 31. 1. 2008 do 25. 2. 2009

Spoločnosť Verejné prístavy, a. s., bola založená ako spoločnosť so 100 % majetkovou účasťou štátu zakladateľskou listinou spísanou vo forme notárskej zápisnice N 237/2008, Nz 2359/2008 dňa 21. januára 2008 podľa zákona č. 500/2007 Z. z., ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov. Spoločnosť vznikla transformáciou štátneho podniku Slovenská plavba dunajská, š. p., so sídlom v Bratislave  a z časti majetku ako časti podniku rozpočtovej organizácie Štátna plavebná správa so sídlom v Bratislave. Obchodná spoločnosť Verejné prístavy, a. s., bola zapísaná do obchodného registra Okresného súdu Bratislava I dňa  31. januára 2008. 

Spoločnosť bola založená s cieľom zabezpečenia prípravy a realizácie výstavby verejných prístavov vrátane spracovania krátkodobých a dlhodobých koncepcií ich rozvoja,  zabezpečenia prevádzky, evidencie, údržby a opravy objektov a zariadení v územných obvodoch verejných prístavov, prenajímania pozemkov v územných obvodoch verejných prístavov a ďalších činností, ktoré bezprostredne súvisia s nakladaním majetku v územných obvodoch verejných prístavov a vyberania úhrad za používanie verejných prístavov.

		Základné imanie spoločnosti je 17 mld. Sk a je rozdelené na 170 ks kmeňových akcií s menovitou hodnotou jednej akcie 100 mil. Sk. Akcie znejú na meno a sú vedené ako zaknihované cenné papiere v Centrálnom depozitári cenných papierov SR, a. s.  

	Súčasťou majetku akciovej spoločnosti je prioritný investičný majetok, ktorý tvorí podstatnú časť majetku tejto spoločnosti. Ide o pozemky a zariadenia vo verejných prístavoch v Bratislave, Komárne a Štúrove, ohraničené územnými obvodmi prístavov. Nakladanie s týmto majetkom je obmedzené podľa § 6 ods. 4 a 5 zákon č. 338/2000 Z.z. o vnútrozemskej plavbe a o zmene a doplnení niektorých zákonov v znení neskorších predpisov.

	Štatutárnym orgánom spoločnosti je predstavenstvo, ktoré je v aktuálnom zložení nasledovné: predsedom predstavenstva je Ing. Dušan Knap, podpredsedom predstavenstva je Ing. Vladimír Varadín, ďalším členom je Mgr. Marek Vaško. 

Valné zhromaždenie:

Akcionár v zastúpení Ministerstva dopravy, pôšt a telekomunikácií SR vydal v rámci svojej pôsobnosti podľa § 190 Obchodného zákonníka nasledovné rozhodnutia v pôsobnosti valného zhromaždenia:
-	Rozhodnutie č. 22/RA-2008 zo dňa 13. marca 2008, ktorým jediný akcionár schválil Pravidlá odmeňovania členov orgánov spoločnosti.

-	Rozhodnutie č. 28/RA-2008 zo dňa 15. apríla 2008, ktorým jediný akcionár zobral na vedomie vzdanie sa funkcie člena predstavenstva spoločnosti JUDr. Juraja Hatvanyho a súčasne zvolil Mgr. Mareka Vaška do funkcie nového člena predstavenstva spoločnosti.

-	Rozhodnutia č. 40 až 46/RA-2008 zo dňa 4. júna 2008, ktorými jediný akcionár schválil zmluvy o výkone funkcie všetkých členov orgánov spoločnosti.

-	Rozhodnutie č. 47/RA-2008 zo dňa 9. júna 2008, ktorým jediný akcionár vložil do majetku spoločnosti hnuteľný majetok (rysovací stôl v obstarávacej cene 3 550,- Sk, rysovací prístroj v obstarávacej cene 3 042,- Sk, mapa Dunaja v ruskom jazyku) a pohľadávku  z vyberania prístavných poplatkov vo výške 1 661 000,- Sk voči p. Šavarovi, bývalému zamestnancovi rozpočtovej organizácie Štátna plavebná správa. Predmetný majetok patril účtovne oddelenej, vnútornej organizačnej jednotke - Štátna plavebná správa – správa majetku, ktorá tvorila predmet nepeňažného vkladu do akciovej spoločnosti Verejné prístavy, a. s.

-	Rozhodnutie č. 50/RA-2008 zo dňa 26. júna 2008, ktorým jediný akcionár schválil zmenu stanov (doplnenie predmetu podnikania) v zmysle § 6 ods. 2 zákon č. 338/2000 Z.z. o vnútrozemskej plavbe a o zmene a doplnení niektorých zákonov v znení neskorších predpisov.

-	Rozhodnutie č. 60/RA-2008 zo dňa 4. septembra 2008, ktorým jediný akcionár odvolal z funkcie člena dozornej rady spoločnosti JUDr. Andreja Holáka a súčasne zvolil JUDr. Zdena Schramla za nového člena dozornej rady spoločnosti.

-	Rozhodnutie č. 71/RA-2008 zo dňa 3. novembra 2008, ktorým jediný akcionár schválil zmluvu o výkone funkcie nového člena dozornej rady spoločnosti.

Dozorná rada:

	Pôsobnosť jediného akcionára je vykonávaná aj prostredníctvom dozornej rady akciovej spoločnosti ako najvyššieho kontrolného orgánu spoločnosti Verejné prístavy, a. s. Dozorná rada má troch členov. Keďže spoločnosť má menej ako päťdesiat zamestnancov, v dozornej rade nemajú svoje zastúpenie zástupcovia zamestnancov. Predsedom dozornej rady je Ing. Jozef Grapa, ďalšími členmi sú JUDr. Zdeněk Schraml a JUDr. Michal Krnáč.